Diari Oficial de la Generalitat Valenciana


Sumari del DOGV 8180, del 29-11-2017 (2017/10499)

RESOLUCIÓ de 17 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 133/10-AIA Sant Vicent del Raspeig.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8180

Data del DOGV
:   29-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10394


Data del document
:   17-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 133/10-AIA Sant Vicent del Raspeig. [2017/10125]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 133/10-AIA Sant Vicent del Raspeig.  
  
«Declaració d'impacte ambiental  
Expedient: 133-2010-AIA.  
Títol: Instal·lació de cogeneració de 1.000 kWe amb motor de gas natural.  
Activitat: cogeneració.  
Promotor: Asociación de Industrias Alicantinas del Helado y Derivados, SA (AIADHESA).  
Localització: ctra. d'Alacant, km 4 - 03441 Sant Vicent del Raspeig (Alacant).  
Òrgan substantiu: Servei Territorial d'Energia-Alacant, Conselleria d'Infraestructures i Transport.  
  
Descripció del projecte  
La mercantil Asociación de Industrias Alicantinas del Helado y Derivados, SA (AIADHESA) projecta la instal·lació d'una planta de cogeneració amb motor de gas natural de 1.000 kW elèctrics, amb l'objectiu d'aconseguir una optimització energètica dels processos d'elaboració de gelats i derivats que es duen a terme en les instal·lacions industrials que la mercantil té en el municipi de Sant Vicent del Raspeig (Alacant).  
La instal·lació de cogeneració s'instal·larà en la planta baixa de la nau industrial. L'alternador acoblat al motor de cogeneració proporcionarà energia elèctrica per a les mateixes instal·lacions de la fàbrica, mentre que els excedents s'abocaran a la xarxa elèctrica.  
Paral·lelament al procés de generació d'electricitat, el motor de cogeneració evacuarà calor residual dels fums de fuga, que s'aprofitarà per a produir vapor en una nova caldera de recuperació. El vapor generat s'utilitzarà per a atendre les necessitats tèrmiques del procés d'elaboració de gelats i derivats. Actualment, aquestes necessitats tèrmiques s'obtenen a partir de vapor saturat generat en dues calderes convencionals de generació de vapor que, d'altra banda, una vegada en marxa la nova instal·lació de cogeneració, caldrà mantindre el funcionament d'alguna de les dues calderes convencionals existents, atés que les aportacions tèrmiques del motor de cogeneració no podran satisfer completament la demanda tèrmica total del procés productiu.  
  
D'altra banda, el procés industrial requereix subministrament de calor en forma d'aigua calenta, per a la qual cosa es disposa d'un depòsit d'aigua que el subministra. Aquest depòsit d'aigua de procés requereix una potència tèrmica de 525 kW tèrmics. Una vegada en marxa la instal·lació de cogeneració, aqueixa potència serà subministrada per la calor recuperada en el circuit d'aigua d'alta temperatura del motor.  
S'estima que el funcionament del motor de cogeneració siga d'unes 4.000 hores a l'any.  
Característiques del grup motor-generador:  
Marca: JENBACHER.  
Model: JMS 416.  
Potència nominal en borns alternador: 1.000 kWe.  
Rendiment elèctric: 42,4 %.  
Consum de combustible (PCI): 2.364 kW.  
Potència tèrmica aprofitable:  
Calor continguda en circuit d'aigua de camises (HT): 541 kW.  
Calor continguda en circuit de baixa temperatura (LT): 98 kW.  
Calor recuperada en gasos fuga fins a 165 ºC: 387 kW.  
Per a la conducció dels gasos de fuga del motor, s'ha previst un conducte de diàmetre 400 mm, amb canonada AISI 304 aïllada amb 100 mm de llana de roca de gruix, recoberta amb xapa d'alumini de 0,8 mm, degudament bordonada.  
Per a la nova planta de cogeneració, s'instal·larà un nou centre d'energia prefabricat de formigó (centre d'energia de la cogeneració), on estaran ubicades les noves cel·les de mitjana tensió que s'exigeix per a la connexió de la cogeneració en paral·lel a la xarxa d'Iberdrola. Aquest nou centre d'energia de la cogeneració s'ubicarà pròxim al centre d'entrega actual, en concret, en el cantó nord del recinte de la indústria.  
Es faran rases i arquetes per al traçat en subterrani dels cables de mitjana tensió que connecten el nou centre d'energia de la cogeneració amb el transformador de potència del motor, ubicat aquest últim en el mateix edifici on s'alberga el motor de cogeneració.  
  
Tramitació administrativa  
Amb data 27 d'octubre de 2010, es va iniciar l'expedient de consultes prèvies per a la determinació de l'amplitud i el nivell de detall de l'estudi d'impacte ambiental (expedient 297/10-CON).  
Amb data 16 de desembre de 2010, es reben els informes sol·licitats al Servei de Protecció de l'Ambient Atmosfèric, en matèria de contaminació acústica i atmosfèrica, per la qual cosa es considera insuficient la documentació aportada.  
Amb data 21 de desembre de 2010, el Servei Territorial d'Energia remet l'estudi d'impacte ambiental i el projecte bàsic de l'activitat. En el mateix ofici de remissió es fa constar que l'expedient ha sigut sotmés al procediment d'informació pública de 30 dies de duració, durant el qual no s'han presentat al·legacions al projecte. Així mateix, s'aporta còpia de l'anunci publicat en el Butlletí Oficial de la Província d'Alacant, núm. 207, de 28 d'octubre de 2010.  
Amb data 8 de febrer de 2011, es remet l'informe sobre l'abast i el contingut de l'estudi d'impacte ambiental, i la relació dels organismes afectats pel projecte.  
Amb data 16 de febrer de 2011, es rep l'estudi acústic de la fàbrica en estat preoperacional, prèviament a la instal·lació de la planta de cogeneració. I en data 3 de març de 2011, es rep documentació complementària per a la caracterització de la ximenera de gasos de fuga del motor.  
En data 21 de març de 2011, es rep l'informe favorable del Servei de Protecció de l'Ambient Atmosfèric en matèria de contaminació atmosfèrica, i en data 24 de març de 2011 es rep l'informe del mateix servei en matèria de contaminació acústica.  
Atés que es considera suficient la documentació aportada, es procedeix a incoar l'expedient d'avaluació d'impacte ambiental.  
  
Afeccions legals  
La instal·lació està inclosa en l'àmbit d'aplicació de la Llei 34/2007, de 15 de novembre, de qualitat de l'aire i protecció de l'atmosfera, en complir les condicions establides en l'article 2. Així doncs, li seran exigibles tots els requisits i les autoritzacions que estableix la llei esmentada pel que fa a les emissions de gasos contaminants a l'atmosfera.  
  
En aplicació del Reial decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'estableixen les disposicions bàsiques per a la seua aplicació, l'activitat de cogeneració mitjançant motor de gas natural es considera potencialment contaminant de l'atmosfera, grup C, i està dins de l'epígraf 03 01 05 03 (motors de combustió interna de P.t.n. <= 5 MWt i >= 1 Mwt.  
L'activitat està dins de l'àmbit d'aplicació de la Llei 7/2002, de 3 de desembre, de protecció contra la contaminació acústica. Les normes de prevenció i correcció de la contaminació acústica en relació amb activitats, instal·lacions, edificacions, obres i serveis estan establides en el Decret 266/2004, de 3 de desembre.  
L'activitat queda regulada per la Llei 10/2000, de 12 de desembre, de residus de la Comunitat Valenciana, d'acord amb la qual haurà de sol·licitar la corresponent autorització o registre com a productor de residus.  
La producció i distribució d'energia elèctrica queda sotmesa al règim establit pel Reial decret 9/2005, de 14 de gener, relatiu a sòls contaminats, per la qual cosa ha de remetre a l'òrgan competent els informes de situació establits en aquest.  
L'activitat de producció d'energia elèctrica en règim especial està regulada pel Reial decret 661/2007, de 25 de maig.  
El Reial decret 616/2007, d'11 de maig, sobre foment de la cogeneració, té com a objecte la creació d'un marc per al foment de la cogeneració d'alta eficiència de calor i electricitat, basat en la demanda de calor útil i en l'estalvi d'energia primària.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
  
Consideracions ambientals  
1. Identificació i valoració d'impactes:  
La central de cogeneració de gas natural s'ubicarà en l'interior de l'edifici industrial. En la fase d'execució, atesa la xicoteta magnitud de l'obra i la seua situació en l'interior de l'edifici industrial, no s'esperen per a aquesta actuació alteracions en la zona ni en els voltants, per la qual cosa l'impacte serà compatible. Durant la fase de funcionament es produiran emissions a l'atmosfera de gasos de combustió, sorolls i vibracions pel funcionament del motor-generador i residus, principalment olis residuals.  
El focus d'emissió de contaminants a l'atmosfera, associat al motor de cogeneració de gas natural serà la ximenera del motor. Les emissions atmosfèriques hauran de complir el que estableix la Llei 34/2007, de qualitat d'aire i protecció de l'atmosfera. En concret, els límits per a la combustió del gas natural, d'acord amb les millors tècniques disponibles, seran:  
  
  
Com a residus líquids associats a l'activitat de cogeneració, el motor de combustió conté dos tipus de fluids a considerar: l'oli de lubricació i l'aigua de refrigeració. Ambdós circuits són tancats i estancs, per la qual cosa no es preveu que es produïsquen fugues en condicions normals de funcionament. En cas d'abocament accidental, tant d'aigua com de l'oli, s'ha previst la instal·lació d'una arqueta sota el motor per a l'arreplega de líquids i el posterior abocament a una arqueta en l'exterior, que permet la seua retirada des d'aquest punt sense que hi haja comunicació amb la xarxa de clavegueram.  
Es preveu un buidatge d'oli del motor per cada mes de funcionament. El volum d'oli residual generat s'estima en 750 litres a l'any. Per a això, es disposarà de bidons d'arreplega d'oli usat per al seu emmagatzematge temporal fins al seu enviament a una planta de tractament autoritzada. El buidatge del motor i l'ompliment dels bidons es farà per mitjà d'una bomba d'engranatges disposada en la bancada d'arreplega, que en permetrà el buidatge sense fugues d'oli. Rodejant la bancada que suporta el motor hi haurà un canal d'arreplega de líquids que conduirà els possibles abocaments a l'arqueta.  
Es preveu el buidatge eventual de l'aigua de refrigeració del motor per a realitzar les tasques de manteniment o reparació. Aquesta aigua va per un circuit tancat i estanc que únicament està en contacte amb elements metàl·lics, per la qual cosa en cas de buidatge eventual s'abocarà a la xarxa de clavegueram municipal.  
El funcionament del motor en continu produirà nivells de soroll al voltant dels 100 dB, per la qual cosa es considera un focus de contaminació acústica a atenuar. Així mateix, es produiran vibracions procedents del motogenerador i de les bombes de circulació.  
En cas de cessament de l'activitat, es generaran residus com a conseqüència de la retirada de les instal·lacions, que hauran de gestionar-se segons la seua naturalesa.  
La implantació d'una central de cogeneració de gas natural associada a l'activitat de fabricació de gelats i derivats implicarà una millora ambiental del procés. D'una banda, possibilitarà la generació d'energia elèctrica, i d'una altra, resoldre una part de la demanda calorífica del procés industrial per mitjà dels gasos de fuga del motor de combustió, així com aprofitar la calor recuperada en el circuit d'aigua d'alta temperatura del motor per a calfar aigua de la xarxa.  
L'estudi d'impacte ambiental presenta una valoració qualitativa i quantitativa dels efectes de l'actuació durant les fases d'execució i de funcionament, atés que l'impacte ambiental de l'activitat de cogeneració, adoptant les mesures correctores adequades, serà compatible i admissible.  
2. Característiques sobre les mesures correctores  
Entre les mesures correctores proposades en l'estudi d'impacte ambiental destaquen les següents:  
- La sala de motors quedarà emplaçada en zona interior de la fàbrica i els seus tancaments tindran les característiques necessàries per a atenuar el soroll fins que la repercussió en l'exterior siga pràcticament nul·la. S'adoptaran les mesures correctores següents:  
Silenciadors a l'entrada i eixida d'aire de ventilació. Atenuació: 30 dB(A).  
Instal·lació d'una porta acústica amb una atenuació global de com a mínim 30 dB(A) amb junta perimetral d'estanquitat i marc inferior desmuntable.  
Silenciadors per a l'eixida dels gasos de fuga del motogenerador, amb una atenuació de 40 dB(A).  
- Els punts de la instal·lació de cogeneració susceptibles de generar vibracions (motogenerador i bombes de circulació) comptaran amb sistemes individuals que eviten la transmissió de les vibracions a l'estructura de l'edifici.  
- En cas d'abocament accidental, tant de l'aigua com de l'oli, s'ha previst la instal·lació d'una arqueta sota el motor per a l'arreplega de líquids i el posterior abocament a una trapa, que en permet la retirada des d'aquest punt sense que hi haja comunicació amb la xarxa de clavegueram.  
- L'oli usat serà adequadament emmagatzemat, etiquetat i entregat a un gestor autoritzat.  
- Ximenera per a l'evacuació dels gasos de fuga del motor a l'atmosfera de diàmetre interior de 0,4 metres i d'altura sobre el nivell del sòl de 10 metres.  
  
3. Programa de vigilància ambiental  
S'estableix un programa de vigilància ambiental que té com a objecte el control de les distintes emissions que es produeixen en la instal·lació: les emissions de gasos de combustió a l'atmosfera i les emissions sonores originades en el funcionament dels equips. Un laboratori autoritzat o bé una entitat col·laboradora de l'Administració en faran mesures periòdiques.  
  
Consideracions jurídiques  
L'activitat de cogeneració ha de sotmetre's al procediment d'avaluació d'impacte ambiental d'acord amb l'epígraf 2.f de l'annex I del Decret 162 1990/, de 15 d'octubre, modificat pel Decret 32/2006, de 10 de març, pel qual s'aprova el Reglament de la Llei 2/1989, de 3 de març, d'impacte ambiental.  
L'expedient ha observat els tràmits previstos en el Decret 162/1990, de 15 d'octubre, del Consell, de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'impacte ambiental, de la Generalitat Valenciana, i en les altres disposicions que s'hi apliquen.  
L'article cinqué de la Llei 2/1989, de 3 de març, d'impacte ambiental, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la llei.  
L'article 17, apartat 2) lletres, L i K) del Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, atribueix a la Direcció General de Gestió del Medi Natural la competència sobre l'avaluació d'impacte ambiental de projectes públics i privats; així com dels plans i programes que no requerisquen avaluació ambiental estratègica, d'acord amb la normativa aplicable, que es desenvolupen en el territori de la Comunitat Valenciana.  
  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
  
Primer  
Estimar acceptable, només als efectes ambientals, el projecte d'instal·lació de cogeneració de 1.000 kWe amb motor de gas natural, en la ctra. d'Alacant, km 4, del terme municipal de Sant Vicent del Raspeig (Alacant), promoguda per la mercantil Asociación de Industrias Alicantinas del Helado y Derivados, SA (AIADHESA), sempre que aquest es desenvolupe amb les previsions de l'estudi d'impacte ambiental, la documentació tècnica que hi ha en l'expedient, i d'acord amb els condicionants establits en l'apartat segon de la present declaració d'impacte ambiental.  
  
Segon  
Com a condicions addicionals a complir s'estableixen les següents:  
1. La indústria ha de comptar amb un pla de vigilància i control de l'atmosfera i un llibre de registre on es realitze un autocontrol dels gasos i les partícules emesos pels focus, tal com indica l'article 33 de l'Ordre de 18 d'octubre de 1976, sobre prevenció i control de la contaminació industrial de l'atmosfera. La periodicitat del mesurament d'autocontrol ha de ser l'establida en la dita ordre.  
2. Els focus d'emissió de gasos a l'atmosfera hauran d'ajustar-se al que estipula la Llei 34/2007, de 15 de novembre, de qualitat de l'aire i protecció de l'atmosfera, i complir els límits d'emissió fixats en el quadre inclòs en l'apartat de consideracions ambientals d'aquesta resolució.  
  
3. S'haurà d'obtindre autorització per part de l'autoritat municipal o, si és el cas, l'entitat de sanejament, per a l'abocament de les aigües del circuit de refrigeració del motor a la xarxa de clavegueram municipal.  
4. Les zones d'emmagatzematge temporal d'olis lubricants, i altres residus perillosos que pogueren generar-se, disposaran de paviment impermeable. Els dits emmagatzematges es realitzaran sempre sota coberta disposant d'una cubeta de retenció en cas de ser de naturalesa líquida o susceptibles de produir vessaments o, a falta d'això, s'emmagatzemaran en depòsits homologats amb doble paret de seguretat.  
5. El titular de la instal·lació estarà obligat a remetre a la Direcció General de Qualitat Ambiental l'informe de situació especificat en el Reial decret 9/2005, de 14 de gener, pel qual s'estableix la relació d'activitats potencialment contaminants del sòl, i els criteris i estàndards per a la declaració de sòls contaminats.  
6. Segons l'article 37 de la Llei 7/2002, de 3 de desembre, de protecció contra la contaminació acústica, a la posada en marxa de la instal·lació i, almenys, cada cinc anys, haurà de realitzar-se una auditoria acústica, que s'haurà de remetre al Servei de Protecció de l'Ambient Atmosfèric. Aquesta auditoria acústica haurà d'incloure mesuraments, tant en horari diürn com en nocturn, en tot el perímetre que alberga les instal·lacions d'AIADHESA, amb la finalitat de comprovar que els nivells sonors transmesos als receptors més pròxims no superen els límits establits en la taula 1 de l'annex II de la Llei 7/2002, i prestar especial atenció als nivells sonors transmesos a les zones pròximes de sòl residencial i dotacional (educatiu-cultural).  
7. Es portarà un registre documental del programa de vigilància ambiental proposat en l'estudi d'impacte ambiental que permeta comprovar el seguiment i compliment de les mesures correctores i protectores arreplegades en aquest.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, s'hauran de comunicar a l'òrgan competent en avaluació d'impacte ambiental que establirà, si és procedent, l'aplicació de noves mesures correctores.  
  
Tercer  
Notificar a les parts interessades que contra aquesta resolució, atés que no és un acte definitiu en la via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 17 del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes.  
  
  
València, 11 d'abril de 2011.- La directora general de Gestió del Medi Natural: M.ª Ángeles Centeno Centeno»  
  
València, 17 de novembre de 2017.- El director general de Medi Natural i d'Avaluació Ambiental: Antoni Marzo i Pastor.